 NA WINNIE ATIENO “ALHAMDULILLAH!” alitamka Akida Iddi Mohamed,29, dakika chache baada ya kushuka kutoka kwa meli ya Idara ya Walinzi wa Baharini (KCGS) ya MV Doria. Alilia, akaomba na kuMshukuru Mungu kwa kumuokoa kwenye Bahari Hindi ambako alikaa na wenzake wawili kwa siku 22 baada ya mashua yao ya uvuvi kuzama. “Siamini niko hai. Alhamdulillah,” alisema. Bw Mohamed ni mmoja wa wavuvi watatu ambao waliokolewa na meli ya uvuvi ya China baada ya boti lao la kuvua samaki kuzama mnamo Novemba 30. Baba huyo wa watoto wawili na mke mmoja alisema anasubiri kwa hamu kujumuika na familia yake. “Nataka tu kwenda nyumbani. Ni kisa cha maajabu, sijui vile tuliweza kuokolewa hai kwenye maji makuu,” aliongeza alipokuwa akikimbizwa katika hospitali kuu ya Pwani kwa uchunguzi wa afya. Wengine waliookolewa ni Hans Baraka na Fahad Mohammed, ambao walikaribishwa humu nchini na viongozi wa idara mbalimbali zinazohusika na masuala ya ubaharia wakiongozwa na Waziri wa Uchumi wa Baharini, Bw Salim Mvurya, mjini Mombasa. Bw Mvurya alisema uchunguzi umeanzishwa kuhusu kisa hicho huku maafisa wa usalama baharini wakiendelea kusaka mwili wa mvuvi mwingine aliyepotea. “Wavuvi hao walipotea baharini kwa siku 22. Lakini waliokolewa wakiwa salama. Tumewapeleka hospitalini kwa uchunguzi wa kimatibabu kabla ya kuwaunganisha na familia zao huku tukisaka mwili wa mwenzao,” alisema waziri Mvurya akipongeza maafisa wa usalama wa baharini kwa juhudi zao za uokoaji. Bw Mvurya aliwasihi wavuvi baharini, ziwani na mitoni kuwa makini wanapoenda kuvua samaki. Hata hivyo, alisema wizara yake itaendelea na mradi wa kuhamasisha wavuvi kuhusu usalama. Mkurugenzi Mkuu wa Maafisa wa Huduma za Usalama Baharini Bw Bruno Shioso aliwahakikishia familia ya mvuvi ambaye anakisiwa kuwa aliaga dunia wanaendelea kutafuta mwili wake. Hata hivyo alisema ajali hiyo imeonyesha umuhimu wa ushirikiano wa kuhakikisha usalama baharini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  